Philip de Vos vereer vir bydrae tot kinderliteratuur | Netwerk24
Deur AJ Opperman 06 Julie 2021 14:16
Die digter en fotograaf Philip de Vos weet nie eintlik waarom hy 'n eerbewys op die eerste Suid-Afrikaanse fees vir kinderliteratuur gekry het nie.
Philip de Vos Foto: Peter Theron
"Ek dink daar is baie ander mense wat 'n groter bydrae tot kinderliteratuur lewer, veral jong mense."
Die fees is die afgelope naweek aanlyn aangebied.
De Vos (82), veral bekend as limeriekskrywer, probeer om so gereeld moontlik 'n vers te skryf.
"Ek weet nie, miskien is dit 'n skans teen depressie. Veral sedert die pandemie. Maar ek is nie depressief nie. Ek neem ook gereeld foto's. Ek bly sover moontlik tuis, maar ek gaan stap elke dag met die hond, 'n dame genaamd Brinji."
De Vos het glad nie op skool of universiteit skeppend geskryf nie.
Hy was 45 jaar oud toe sy eerste boek, O togga! 'n Gogga!, uitgereik is. Verskeie publikasies het uit sy pen verskyn.
De Vos werk dikwels saam met die illustreerder Piet Grobler.
"En nou werk ons weer saam. Dit sal ons 11de boek saam wees. Die titel is Tokkelossiebossie (en ander dol gedoentes). Dit sal volgende jaar deur Lapa uitgereik word. Ek het reeds van die sketse."
Verdere werk in sy oeuvre sluit in die fotoboek Milieu, bestaande uit foto's wat hy van bekende Suid-Afrikaanse mense geneem het, en Kop op 'n blok, 'n keur uit sy blog-inskrywings.
"Ek is nou oud en nie meer 'n kind nie, maar eintlik sal ek maar altyd een bly. Ek dink nie ek het ooit grootgeword nie."
Meer oor: Depressie | Lapa | Lapa-Uitgewers | Pandemie | Covid-19-Pandemie | Staat Van Inperking | Koronavirus | Inperking | Koronaviruspandemie | Covid-19 | Covid | Boeke | Kinderboeke